2019. gada .februārī Noteikumi Nr.

Rīgā (prot. Nr. .§)

**Trušu pārraudzības un snieguma pārbaudes kārtība**

Izdoti saskaņā ar

Dzīvnieku audzēšanas un ciltsdarba likuma

13. panta pirmo daļu

1. **Vispārīgie jautājumi**
2. Noteikumi nosaka trušu pārraudzības un snieguma pārbaudes kārtību.
3. Pārraudzības un snieguma pārbaudes gads sākas 1. janvārī un beidzas 31. decembrī.

3. Šķirnes lauksaimniecības dzīvnieku audzētāju biedrība, kas atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtību, kā arī audzēšanas programmas apstiprināšanas kārtību (turpmāk – truškopības biedrība) un īsteno audzēšanas programmu truškopībā (turpmāk – audzēšanas programma), uztur trušu pārraudzības un snieguma pārbaudes datubāzi (turpmāk – datubāze) un nodrošina šo datu apstrādi.

4. Truškopības biedrība atbilstoši normatīvajiem aktiem par fizisko presonu datu apstrādi nodrošina autorizētu pieeju datubāzei:

4.1. ganāmpulka īpašniekam sava ganāmpulka datu apskatei un šo noteikumu 10. punktā minēto datu reģistrācijai, ja ir saņemta apliecība trušu pārraudzībai savā ganāmpulkā atbilstoši normatīvajiem aktiem par izglītības un profesionālās kvalifikācijas prasībām fiziskajām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju, šo personu apmācības kārtību, kā arī attiecīgo sertifikātu un apliecību izsniegšanas, apturēšanas, anulēšanas un atsaukšanas kārtību pārraudzības darba veikšanai savā ganāmpulkā (turpmāk – normatīvie akti par izglītības un profesionālās kvalifikācijas prasībām);

4.2. fiziskai personai, kas ir atbildīga par pārraudzības datu uzskaiti, ja ir saņemts sertifikāts vai apliecība trušu pārraudzībai atbilstoši normatīvajiem aktiem par izglītības un profesionālās kvalifikācijas prasībām (turpmāk – pārraugs) šo noteikumu 10. punktā minēto datu reģistrācijai;

4.3. fiziskai personai, kas ir atbildīga par snieguma datu uzskaiti, ja ir saņemts sertifikāts trušu vērtēšanai atbilstoši normatīvajiem aktiem par izglītības un profesionālās kvalifikācijas prasībām (turpmāk – vērtēšanas eksperts) šo noteikumu 17. punktā minēto datu reģistrācijai;

4.4. valsts pārvaldes iestāžu pilnvarotām personām, kurām normatīvajos aktos par ciltsdarbu noteikto uzdevumu īstenošanai nepieciešams izmantot datubāzē esošo informāciju.

1. **Pārraudzības kārtība**

5. Pārraudzību var veikt jebkurā ganāmpulkā, kas ir reģistrēts atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību.

6. Trušu ganāmpulka īpašnieks pirms pārraudzības uzsākšanas truškopības biedrībā iesniedz iesniegumu papīra formā vai elektroniska dokumenta veidā, ja tas sagatavots atbilstoši normatīvajiem aktiem par elektronisko dokumentu noformēšanu, par pārraudzības datu uzskaites uzsākšanu. Iesniegumā norāda šādu informāciju:

6.1. ganāmpulka un novietnes numuru;

6.2. tā pārrauga sertifikāta vai apliecības numuru, kurš uzskaita pārraudzības datus.

7. Uzsākot pārraudzības datu uzskaiti ganāmpulkā, truškopības biedrība piešķir tam pārraudzības ganāmpulka numuru. Pārtraucot pārraudzības datu uzskaiti, pārraudzības ganāmpulka numurs tiek anulēts.

8. Pārraugs vai ganāmpulka īpašnieks, atšķirot jauntrušus no mātes un tos atlasot, katru pamatganāmpulkam un vaislai paredzēto tīršķirnes trusi apzīmē ar tetovējumu ausīs, norādot:

8.1. kreisajā ausī – valsts kodu LV un ganāmpulka numuru, kas piešķirts atbilstoši šo noteikumu 7. vai 16. punktā noteiktajam;

8.2. labajā ausī – dzīvnieka individuālo identifikācijas numuru.

9. Dzīvnieka individuālais identifikācijas numurs sastāv no ciparu kombinācijas, kuras pirmajā daļā norādīts dzīvnieka dzimšanas mēnesis, otrajā – dzimšanas gada pēdējais cipars, trešajā – dzīvnieka numurs pēc kārtas, un tiek piešķirts augošā secībā katru gadu no jauna. Trušu tēviņiem numerācija sākas ar nepāra ciparu (viens), trušu mātītēm – ar pāra ciparu (divi).

10. Pārraugs uzskaita šādus datus:

10.1. vaislas trušu mātītei:

10.1.1. dzīvu dzimušo un nedzīvu dzimušo trusēnu skaitu metienā;

10.1.2. pielikto vai atņemto trusēnu skaitu metienā;

10.1.3. atšķirto trusēnu skaitu, vecumu un svaru divu, trīs un četru mēnešu vecumā;

10.2. vaislas tēviņam – vaislas trušu mātīšu skaitu lecināšanas periodā un dzimušo trusēnu skaitu.

11. Ja triju mēnešu laikā pēc pārraudzības uzsākšanas datubāzē nav reģistrēti šo noteikumu 10. punktā minētie pārraudzības dati, trušu ganāmpulka īpašnieks pārraudzības atsākšanai atkārtoti iesniedz truškopības organizācijā šo noteikumu 6. punktā minēto iesniegumu.

12. Pārraugs šo noteikumu 10. punktā minētos pārraudzības datus septiņu dienu laikā reģistrē datubāzē.

13.Truškopības biedrība katru gadu līdz 1. februārim iesniedz Lauksaimniecības datu centrā šo noteikumu 10. punktā minēto pārraudzības datu apkopojumu par iepriekšējo pārraudzības gadu.

14. Datu centrs mēneša laikā pēc šo noteikumu 13. punktā minēto datu saņemšanas ievieto tos savā tīmekļvietnē.

1. **Snieguma pārbaudes kārtība**

15. Saimniecībās, kurām ar truškopības biedrību ir noslēgta rakstveida vienošanās par attiecīgās audzēšanas programmas īstenošanu, uzskaita šo noteikumu 10. punktā minētos pārraudzības datus un snieguma pārbaudes datus (turpmāk – snieguma pārbaudes saimniecība).

16. Uzsākot snieguma pārbaudes datu uzskaiti snieguma pārbaudes saimniecības ganāmpulkā, truškopības biedrība piešķir tam šo noteikumu 7. punktā minēto numuru, ja tāds vēl nav piešķirts.

17. Snieguma pārbaudes datus uzskaita vērtēšanas eksperts atbilstoši audzēšanas programmā noteiktajam, novērtējot trušu tēviņu un trušu mātīšu eksterjeru un apmatojuma kvalitāti. Iegūtos datus 10 darbdienu laikā pēc dzīvnieka novērtēšanas iesniedz truškopības biedrībā.

18. Truškopības biedrība 10 darbdienu laikā pēc šo noteikumu 17. punktā minēto datu saņemšanas tos reģistrē datubāzē.

19. Truškopības biedrība, pamatojoties uz šo noteikumu 10. un 17. punktā minētajiem datiem, nosaka selekcijas indeksu atbilstoši audzēšanas programmā noteiktajam.

20. Truškopības biedrība nodrošina virspārraudzību ganāmpulkos, kuros tiek uzskaitīti snieguma pārbaudes dati.

 Ministru prezidents Arturs Krišjānis Kariņš

 Zemkopības ministrs Kaspars Gerhards